J. Tkáčová, poslankyňa: (2007-06-20):
Tento vládny návrh novely zákona o lesoch nepredstavuje zásadnú zmenu prístupu k lesnému hospodárstvu, nezaoberá sa s výnimkou holorubov žiadnym zo závažných problémov v lesnom hospodárstve. Je to v podstate údržbársko-klientelistický vstup do zákona. A je reakciou na používanie zákona v praxi. Zo spoločnej správy je zrejmé, že do výborov prišlo dosť veľa pozmeňujúcich a doplňujúcich návrhov. Je ich celkom 38, čo svedčí, ako som už povedala vo faktickej poznámke, o nekvalitnej legislatívnej práci na ministerstve. Ja si dovolím predložiť v mene poslancov niekoľko pozmeňujúcich návrhov. Tie dva prvé pozmeňujúce návrhy smerujú k vládnej predlohe. V prvom pozmeňujúcom návrhu sa v čl. I vládneho návrhu vypúšťa bod 37. Novelizačným bodom 37 sa vláda oslobodzuje od povinnosti nahradiť vlastníkom, správcom a hospodárom príp. vzniknutú škodu pri zabezpečení opatrení proti škodcom v 5. ochrannom stupni, čo vykoná organizácia ochrany prírody a krajiny a čo sú povinní strpieť. Štát sa zbavuje svojich povinností voči vlastníkom, ktorým zo zákona zakázal hospodáriť v lesoch. Preto navrhujeme túto povinnosť nechať v zákone a dosiahneme to vypustením novelizačného bodu 37. Druhý návrh k vládnej predlohe smeruje takisto k čl. I. A navrhujeme vypustiť bod 73. V tomto bode sa navrhuje zrušiť povinnosť ministra menovať riaditeľov krajských lesných úradov na základe výberového konania. Keďže vláda sa zaviazala vo svojom vládnom programe „znižovaním byrokracie, skvalitnením legislatívy v oblasti verejnej správy a správneho konania vytvárať podmienky na obmedzovanie a priestor pre korupciu“, myslím si, že je potrebné toto výberové konanie v návrhu zákona ponechať. To sú pozmeňujúce návrhy, ktoré smerujú k vládnej predlohe. A teraz návrhy ku spoločnej správe. Navrhujem vybrať na osobitné hlasovanie bod 23. Ako vo výbore upozornil už kolega poslanec Simon, navrhuje sa v tomto bode doplniť k činnostiam, povinnostiam a oprávneniam hospodára, aby bol povinný každých päť rokov zúčastniť sa školenia organizovaného ministerstvom. Neúčasť na tomto školení je dôvodom na vyčiarknutie zo zoznamu lesných hospodárov. Považujeme to za zbytočnú šikanu, pretože zákon jasne definuje, aké sú kvalifikačné predpoklady na výkon lesného hospodára, je to vzdelanie aj patričná prax, zákon je povinný poznať každý, a pokiaľ sa týka odbornej činnosti, nemyslím si, že každých päť rokov sa mení spôsob hospodárenia v lesoch. Samotné znenie novelizovaného § 48 ods. 2 dáva štátnemu orgánu správy lesného hospodárstva povinnosť rozhodovať o výkone odbornej správy v lesoch. Myslím, že toto je dostatočná poistka na to, aby hospodárenie v lesoch bolo vykonávané na dostatočnej úrovni. Preto vás, kolegovia a kolegyne, žiadam, aby bod spoločnej správy 23 bol odmietnutý. Viete, snažíte sa znižovať byrokraciu, ale takýmito rozhodnutiami ju práve zvyšujete. Ministerskí úradníci opäť budú mať dôvod žiadať o zvýšenie financií a rozšírenie svojho počtu, čo je v priamom rozpore s vládnym programom znižovania stavov štátnych úradníkov. Môj ďalší návrh je, aby boli zo spoločnej správy vyňaté na osobitné hlasovanie body 14 a 29 a aby sa o nich hlasovalo spoločne. O čo ide v týchto bodoch. Kto si rád donesie z lesa domov šišku napr. na dekoráciu na vianočný veniec, bude sa musieť s týmto milým zvykom rozlúčiť. Vládni poslanci navrhujú, aby zbieranie semien, semenáčikov a sadeníc lesných drevín bolo porušením zákona s pokutou až do výšky 100 000 korún. Doteraz to bolo možné v obmedzenom, primeranom množstve, čo síce nie je presná definícia, pričom každý si to môže vyložiť aj si to zrejme vykladá inak, ale podľa navrhovanej úpravy ak dieťa zodvihne čo i len jednu šišku, bol porušený zákon. Chceme viesť naše deti k láske k prírode, k tomu, aby ju poznali a chránili, a pritom si do svojich herbárov nebudú môcť pozbierať ani zrnko, nehovoriac napr. o biologických olympiádach alebo mládežníckej vedeckej činnosti. Je to smutné. Nepotešili ste ani športovcov, hlavne bicyklistov, pretože chcete obmedziť ich pohyb v lesoch. Ja by som to aj chápala. Porušenie tohto zákazu je sankcionované pokutou do 5 000 korún. A argumentom je, že dochádza k nežiaducej expanzii cyklistov do lesov a k stretu záujmu vlastníkov, obhospodarovateľov lesov a tých, ktorí sa v lesoch pohybujú ako turisti. Ale môj názor je, že tá hustota v podstate sa ešte len na tých lesných cestách zvýši, keď všetkých nasmerujeme presne len na tie lesné cesty. Môj názor je, že niektorí ľudia by najradšej občanov vyhnali z lesa, obohnali ich ostnatým drôtom a pestovali si svoje zábavky sami. Však čo si mám myslieť o tom, že pre poľovníkov sa vjazd do lesov v tomto návrhu zákona rozširuje na motorových vozidlách? Ak prijmeme takéto ustanovenie, nepomôžeme bezpečnosti chodcov. Podľa môjho názoru je toto ustanovenie aj v priamom rozpore s deklarovanou podporou turistiky, cestovného ruchu, ale aj toľko preferovaného zdravého spôsobu života. Čiže body 14 a 29 sú značne obmedzujúce. A opäť sa dostali do zákona bez verejnej diskusie a bez pripomienkového konania, ako sme už viackrát vyčítali vládnym predlohám zákonov takýto postup. Už minule pri vystúpení som spomenula, že najťažšia debata bude určite o využívaní lesov verejnosťou. Stoja tu proti sebe záujmy vlastníkov a obhospodarovateľov lesov a občanov, ktorí jednoducho pobyt v lese, v prírode pre svoj život potrebujú. Je načase túto diskusiu otvoriť a hľadať riešenia spoločne, vo verejnej debate a s cieľom dosiahnuť konsenzus. Ďakujem vám za pozornosť. (Potlesk.)